Klip in gesig, man kry borg‘n Vrystaatse betoger wat na bewering vir Isabel Hugo (67) met ŉ klip in die gesig gegooi het tydens ŉ betoging in Clocolan in die Vrystaat, is gister op borgtog vrygelaat. Kapt. Phumelelo Dlamini, ŉ polisiewoordvoerder, sê Thabiso Ntlororo is gister in die Clocolan-landroshof op borgtog van R500 vrygelaat en die saak is tot 26 September uitgestel. Hugo en haar dogter Elsabe (27) se bakkie is op die 27 Augustus deur die betogers omsingel buite die dorp. Die betogers het die pad met klippe en doringdraad versper en verbygaande motors met klippe gegooi. Hugo is deur die oop ruit met ŉ klip in die gesig gegooi. Sy het haar bewussyn verloor en die bakkie het die pad verlaat en in ŉ veld tot stilstand gekom. Hugo het ernstige kopbeserings opgedoen en is in ŉ koma. Ntlororo word van poging tot moord aangekla. OFM berig intussen dat Hugo Maandagaand ŉ noodbreinoperasie ondergaan het en dat haar toestand kritiek is.